MK บวกแรงรับข่าว “ฟินันซ่าฯ” ควัก 374 ลบ.เก็บหุ้นเพิ่มราคา 4.50 บ. สูงกว่ากระดาน 10%
MK บวกแรงรับข่าว “ฟินันซ่าฯ” ควัก 374 ลบ.เก็บหุ้นเพิ่ม 8% สูงกว่ากระดาน 10% ล่าสุดปิดตลาดภาคเช้าอยู่ที่ระดับ 4.06 บาท บวก 0.10 บาท หรือ 2.53% สูงสุดที่ระดับ 4.08 บาท ต่ำสุดที่ระดับ 4.02 บาท ด้วยมูลค่าซื้อขาย 4.14 ล้านบาท
29 พ.ย. 2561

ผู้สื่อข่าวรายงานว่า ราคาหุ้นบริษัท มั่นคงเคหะการ จำกัด (มหาชน) หรือ MK ปิดตลาดภาคเช้า อยู่ที่ระดับ 4.06 บาท บวก 0.10 บาท หรือ 2.53% สูงสุดที่ระดับ 4.08 บาท ต่ำสุดที่ระดับ 4.02 บาท ด้วยมูลค่าซื้อขาย 4.14 ล้านบาท

โดยราคาหุ้น  MK ปรับตัวขึ้นแรงในช่วงเช้าวันนี้ หลังจาก บริษัท ฟินันซ่า จำกัด (มหาชน) หรือ FNS ผู้ถือหุ้นใหญ่อันดับที่ 2 มีมติอนุมัติการลงทุนในหุ้น MK เพิ่มอีก 8.37% ที่ราคา 4.50 บ./หุ้น ซึ่งเป็นราคาที่สูงกว่ากระดานซื้อขายวันนี้ถึง 10%
ทั้งนี้ บมจ.ฟินันซ่า (FNS) เปิดเผยว่า ที่ประชุมคณะกรรมการบริษัทเมื่อวันที่ 28 พ.ย.61 มติอนุมัติการลงทุนเพิ่มในหุ้นของ บมจ.มั่นคงเคหะการ (MK) จำนวนไม่เกิน 83,000,000 หุ้น ในราคาหุ้นละ 4.50 บาท คิดเป็นสัดส่วนไม่เกิน 8.37% ของทุนชำระแล้วของ MK โดยภายหลังจากการลงทุนในครั้งนี้ บริษัทจะถือหุ้นใน MK เป็นจำนวนไม่เกิน 186,479,108 หุ้น คิดเป็นสัดส่วนไม่เกิน 18.80% ของทุนชำระแล้วของ MK
 